b'\n_START_ARTICLE_\nMercedes-Benz LN\n_START_SECTION_\nLN1 (1965\xe2\x88\x921984)\n_START_PARAGRAPH_\nI januar 1965 introducerede Mercedes-Benz deres mellemtunge lastbil LP 608, hvor det f\xc3\xb8rste ciffer i modelbetegnelsen angav bilens tilladte totalv\xc3\xa6gt i tons, mens de to sidste cifre angav motorens effekt divideret med 10. Motoren var en firecylindret udgave af den gennempr\xc3\xb8vede OM 300-series dieselmotorer med direkte indspr\xc3\xb8jtning. F\xc3\xb8rerhusets formgivning mindede om de st\xc3\xb8rre LP-modeller med sine rektangul\xc3\xa6re former, og ogs\xc3\xa5 her var f\xc3\xb8rerhuset fast monteret p\xc3\xa5 chassiset, s\xc3\xa5 al l\xc3\xb8bende vedligeholdelse fandt sted via en serviceluge indvendigt i bilen. I 1967 blev modelprogrammet udvidet med LP 808 med h\xc3\xb8jere lasteevne, og i 1970 tilkom endnu kraftigere varianter med sekscylindrede motorer med op til 130 hk.\n_START_SECTION_\nLN2 (1984\xe2\x88\x921998)\n_START_PARAGRAPH_\nI 1984 introduceredes en ny generation mellemtunge lastbiler, og med den introduceredes ogs\xc3\xa5 et tipbart f\xc3\xb8rerhus. Den nye modelserie fandtes i et stort antal varianter med totalv\xc3\xa6gt mellem 6,3 og 13 tons. De fire- og sekscylindrede motorer fandtes med effekt mellem 90 og 204 hk. Senere tilkom endnu kraftigere versioner, som overlappede de st\xc3\xb8rre lastbiler. Siden Schwere Klasse ("den tunge klasse") introduceredes i 1988, er LN-modellerne ofte blevet ben\xc3\xa6vnt LK eller Leichte Klasse ("den lette klasse").'